section_heading: Postupak usvajanja i odobrenja
paragraph_text: Na zahtjev županije može se nakon pravomoćnosti rješenja izdati i posebna povelja - grbovnica. Grbovnica se izrađuje u tri primjerka od kojih po jedan dobiva: županija, Hrvatski državni arhiv i Ministarstvo uprave. Grbovnica ima oblik knjige s tvrdim koricama presvučenim plavim samtom s utisnutim državnim grbom na prednjoj strani. U knjizi su četiri lista pergamene ili papira ručne izrade prišiveni za korice ukrasnom vrpcom preko koje se utiskuje pečat Ministarstva uprave pod papirom. Rubovi stranice papira ukrašeni su pleterom, osim prve i zadnje stranice. Na drugoj stranici se u sredini otiskuje županijski grb u bojama, a oko grba na rubovima lista u pleteru slike grbova iz krune hrvatskog državnog grba i to na gornjem dijelu tri, a na donjem dijelu dva s tim da su poredani redom kao u hrvatskom državnom grbu. Na trećoj stranici (prva strana drugog lista) gore u sredini nalazi se hrvatski državni grb primjerene veličine, a ispod toga navodi se tekst rješenja o dodjeljivanju grba primjereno grafički oblikovan. Na četvrtoj, petoj i šestoj stranici navodi se preostali dio teksta rješenja. Na šestoj stranici upisuje se bilješka tijela županije o svečanom proglašenju grbovnice s datumom, pečatom i potpisom župana. Na sedmoj stranici nalazi se pečat Ministarstva uprave otisnut preko papira na krajevima vrpce kojima je knjiga prošivena. Osma stranica, kao i prva ostaje prazna. Za zastavu ne izdaje posebna povelja.